Predkladacia správa

Dohoda  medzi   vládou  Slovenskej   republiky   a vládou Maďarskej republiky o prevádzkovaní, údržbe a rekonštrukcii cestných hraničných mostov a úsekov hraničných ciest na spoločnej štátnej hranici bola podpísaná 18. júna 2007 (oznámenie MZV SR 
č. 45/2008 Z. z.). Prezident Slovenskej republiky dohodu ratifikoval 5. decembra 2007. Dohoda nadobudla platnosť 2. marca 2008. Účelom dohody bolo vytvoriť právny rámec 
pre prevádzkovanie, údržbu a rekonštrukciu cestných hraničných mostov a úsekov hraničných ciest na slovensko-maďarskej štátnej hranici.
Vzhľadom na rozsah zmien – uzavretie nových dohôd o výstavbe  nových mostov medzi obcami Chľaba a Ipolydamásd, Pastovce a Vámosmikola, Komárno a Komárom,  Kechnec 
a Abaújvár, ako aj zmien vyvolaných vstupom Slovenskej republiky do schengenského priestoru, sa zmluvné strany dohodli na vypracovaní novej dohody. Návrh na uzavretie Dohody medzi vládou Slovenskej republiky a vládou Maďarska o prevádzkovaní, údržbe 
a rekonštrukcii cestných hraničných mostov a úsekov hraničných ciest na spoločnej štátnej hranici (ďalej len „dohoda“) sa predkladá ako iniciatívny materiál. 
Návrh dohody bol v štádiu prípravy predbežne prerokovaný s Ministerstvom zahraničných vecí a európskych záležitostí SR, samosprávnymi krajmi so sídlom v Košiciach, Banskej Bystrici, Nitre, Trnave a Bratislave, Národnou diaľničnou spoločnosťou, a. s., Slovenskou správou ciest a obcou Kechnec.
Základným princípom dohody je určiť, pre ktoré mostné objekty a spoločné úseky ciest 
na slovensko-maďarskej štátnej hranici zabezpečuje prevádzku, údržbu a rekonštrukciu určená zmluvná strana na vlastné náklady. Náklady na rekonštrukciu mostných objektov znášajú zmluvné strany spoločne, rozdelené medzi sebou v rovnakom pomere. Ustanovenia dohody definujú pojmy uvedené v dohode. Ich definícia je konštruovaná tak, aby boli zrozumiteľné pre obidve zmluvné strany. Dohoda  určuje príslušné organizácie,  ich práva 
a povinnosti pri prevádzkovaní, údržbe a rekonštrukcii úsekov ciest a mostných objektov uvedených v dohode, ako i údržbe mostov nad riekou Dunaj. Jednotlivé články dohody  vymedzujú prevádzkovanie, údržbu a rekonštrukciu v súlade s platnými technickými predpismi štátov zmluvných strán, ako aj s platnými technickými predpismi Európskej únie. Táto dohoda upravuje aj umiestňovanie cestných dopravných značiek príslušného štátu 
a informačných tabúľ pre verejnosť.
Predkladaný návrh dohody, ktorý bol technicky parafovaný zástupcami oboch zmluvných strán v Budapešti dňa 18. februára 2015, je výsledkom rokovaní expertov cestnej infraštruktúry a medzirezortného pripomienkového konania.
Dohoda má charakter prezidentskej zmluvy, priamo upravuje práva alebo povinnosti fyzických osôb alebo právnických osôb a podľa Ústavy Slovenskej republiky sa vyžaduje pred jej ratifikáciou  súhlas Národnej rady Slovenskej republiky. Ustanovenia dohody sú 
v súlade s vnútroštátnymi právnymi predpismi Slovenskej republiky, ako aj s platnými právnymi aktami Európskeho spoločenstva. Dohoda má podľa čl. 7 ods. 5 Ústavy Slovenskej republiky prednosť pred zákonmi, pretože zakladá práva alebo povinnosti fyzických osôb alebo právnických osôb. Na vykonanie dohody nie je potrebný zákon.
Vykonávanie dohody bude financované z prostriedkov štátneho rozpočtu pridelených Ministerstvu dopravy, výstavby a regionálneho rozvoja Slovenskej republiky pre objekty 
na diaľniciach, rýchlostných cestách a cestách I. triedy, z vlastných zdrojov samosprávnych krajov pre objekty umiestnené na cestách II. a III. triedy a finančných zdrojov obce Kechnec. Naplnenie dohody nekladie zvýšené nároky na štátny rozpočet, nemá finančný, ekonomický, environmentálny vplyv, vplyv na zamestnanosť, informatizáciu spoločnosti, podnikateľské prostredie ani vplyv na služby verejnej správy pre občana.